
Akut stressz mérése e-sport játékosok körében

Célkitűzés: Kutatásunkban vizsgáltuk az e-sport, mint mentális akut stressz tevékenység,
szervezetre gyakorolt hatását. A stressz szint méréséhez a kortizol hormon koncentrációjának
meghatározását választottuk. A szteroid hormon vizsgálata mellett tanulmányoztuk a
pulzus paramétereket is a játékidő alatt, illetve a játékosok függőségi kérdőívet töltöttek ki.
Célunk volt bebizonyítani, hogy a kortizol hormon koncentrációja növekedést mutat az e-
sport tevékenység alatt, mely korrelációban van az akut stressz szinttel. Továbbá a kapott eredményeinkkel célunk bizonyítani az összefüggést a függőségi kérdőívek és a nyál kortizol szintjének koncentrációja között.

Anyagok és módszerek: A kortizol szint meghatározásához nyál mintát használtunk a non-
invazivitása miatt. A játékosoktól e-sport tevékenység során gyűjtöttük a nyálmintákat különböző időpontokban: a játék
kezdetekor, játék közben, játék után közvetlenül, illetve a játék befejezte után 30 perccel. A
vizsgálatunk során 5 játékos nyálmintáit gyűjtöttük, mérés előtt 2 percig 1000 fordulaton
centrifugáltuk, majd enzimkapcsolt immunszorbensassay technikával (ELISA) vizsgáltunk.
Statisztikai próbaként Shapiro-Wilk tesztet és a Kologmorov-Szmirov próbát alkalmaztunk a
normalitás vizsgálatához. Az eredmények kiértékeléséhez Wilcoxon próbát alkalmaztunk, az
összefüggéseket korreláció analízissel vizsgáltuk.

Eredmények: Az eredményeket egyénenként vizsgáltuk és hasonlítottük össze. A szteroid
koncentrációja változott a meccs különböző fázisaiban, azonban a kapott eredmények nem
voltak szignifikánsak. Az e-sport tevékenységre a szervezet egyértelműen válaszol a kortizol
hormon koncentrációjának változásával, azonban általános kijelentéseket nem
tudtunk megállapítani. A vizsgált populációban a pulzus és függőségi kérdőív (IGD-20) és a
kortizol koncentrációja között nem találtunk összefüggést.

Következtetések: A kapott adatok nagyfokú változatosságát a szteroid hormonok
változékonysága és az egyéni variabilitásnak tulajdonítjuk. Az adatainkból arra tudtunk
következtetni, hogy a kortizol értékek változnak, ellenben általános érvényű következtetést
nem tudtunk levonni. A tapasztalt változások egyénenként eltérőek voltak. 



